Sorana Cîrstea vrea revanșa cu Daria Kasatkina! Mesajul româncei înaintea meciului cu rusoaica
Sorana Cîrstea (33 de ani, locul 24 WTA) a obținut o victorie "fulger" sâmbătă seara împotriva americancei Sloane Stephens (31 de ani, locul 41 WTA), scor 6-2, 6-1, în turul al doilea al Miami Open.
Meciul a debutat vineri, dar a fost întrerupt din cauza ploii la scorul de 5-2 pentru româncă. Sorana a dominat partida de la reluare, câștigând rapid ambele seturi și calificându-se în turul al treilea după 52 de minute de joc.
"A fost un meci scurt, dar extrem de lung ca timp de așteptare, două zile pentru o oră de joc. Mă bucură rezultatul și că nu am stat mult pe teren. De fiecare dată când se oprește meciul, e mai greu pentru cel care conduce", a spus Sorana Cîrstea, potrivit Digisport.
Sorana, încrezătoare că o poate bate pe Daria Kasatkina
Următoarea adversară a Soranei va fi rusoaica Daria Kasatkina (26 de ani, locul 11 WTA), împotriva căreia românca dorește să obțină o revanșă.
"E timpul să îmi iau revanșa. Daria este o jucătoare extrem de tenace. O știu destul de bine, dar și ea mă cunoaște. Voi încerca să-mi fac tactica bună. Sper să intru degajată și să găsesc soluții ca să o bat", a adăugat jucătoarea română.
Sorana a subliniat că scorul nu reflectă întotdeauna realitatea de pe teren și că are încredere că o poate învinge pe Kasatkina.
"Se întâmplă de multe ori ca scorul să nu reflecte realitatea. În ultimul meci cu ea am avut multe șanse. Nu trebuie să mă grăbesc și să îmi construiesc punctul. Știu ce am de jucat", a spus Sorana.
Sorana Cîrstea este în momentul de fața cea mai bine clasată jucătoare de tenis din România, ocupând locul 24 în clasamentul WTA.
Urmăriți SPORT.RO și pe Google News